Eynfeldige befelunge und willigen dienst czu allir behegelichkeit bevor. Allir durchluchste furstynne und gnedige frouwe. Euwern brieff uns nuwelich by desem euwerm boten gesand haben wir wirdiclich entpfangen und wol vornomen, in dem euwer durchluchtikeit uns undir andern worten geschriben hat, als von wegen der seerouber und hulfer des allirdurchluchsten fursten, koninges von Sweden, das die noch grosen schaden thun in der see, nicht alleyne euwer grosmechtikeit, sunder ouch dem gemeynen kowfmanne, d[e]s euwer gnade begert uch von uns czu schriben, was wir und unser stete dobey thun welden. So wisset, das uns das leit ist, das sie euch andir ymande andirs baschedigen, und thun uch czu wissen, gnedige frouwe, das unser eldesten stete vor uns gewest sint und haben uns vorgelegit, wy das sie undir eynandern czu rate sint gewurden und haben geschreben den seesteten an in czu dirfaren, ab sie fredeschiff in die see czu vorjaren schicken welden, das sie das unsern steden czu Prusen wedir schreben: des so ist noch keyne antwert den unsern dovon gekomen; und is, das die seestete czu rate werden, fredeschiff in die see czu schicken, so welle wir gerne die unsern dorczu halden, das sie ouch dorczu thun sullen, was sie vormogen; und dorumb so en moge wir euwer grosmechtikeit iczunt entlichen dovon nicht geschriben. Ouch gnedige frouwe, so haben wir iczunt geschreben dem meister czu Lifflande, alz euwer gnade ist begerende von den seeroubern, und haben im befolen, das her dobey syn vormogen thun wirt, was her dorczu mag gethun, und bitten, gnedige frouwe, das ir ouch den euwern in den Osterlanden befelet, das sie die seerouber nicht en hegen noch en spisen, wen wir genczlich vernomen haben, das sie etliche euwer hofelute enthalden und spisen, das doch gros schedelich ist, beyde den euwern und unsern landen. Sunderlich, grosmechtige frouwe, so danke wir euwern gnaden der woltat und gute, die ir unsern sendboten leczt by uch gewesen gnedeclich bewyset habit, besundern euwers czeldernpferdes, das ir uns by dem voithe von Dirssow gesant habit, wen wir uch der gunst und liebe dy volle nicht mogen gedanken und wellen is gerne umb euwer grosmechtikeit vordynen und woran wir wissen uch und euwerm reiche behegelichkeit dirczeigen, doran welle wir uns all czeit gutwillig bewisen noch unserm vormogen. Gegeben czu Marienburg.